ঢাকা, ২৭ জুন (শীর্ষ নিউজ ডেস্ক): মাগুরা, চট্টগ্রাম ও মেহেরপুরে পৃথক সড়ক দুর্ঘটনায় ৪ জন নিহত ও ৩৪ জন আহত হয়েছে। আজ সোমবার এসব দুর্ঘটনা ঘটে।  মাগুরা প্রতিনিধি জানান, মাগুরা-ঝিনাইদহ সড়কের ইছাখাদা দরগাহ এলাকায় বাস-ট্রাক-নসিমনের ত্রিমুখী সংঘর্ষে ২ জন নিহত ও কমপক্ষে ৩০ জন আহত হয়েছে। আজ সোমবার দুপুর ১২টার দিকে এ দুর্ঘটনা ঘটে। নিহতরা হচ্ছেন_ চুয়াডাঙ্গার দর্শনা এলাকার বাদল বিশ্বাস (৪০) ও ঢাকার মিরপুরের মিলি বেগম (৩৫)।  মাগুরা সদর থানার ভারপ্রাপ্ত কর্মকর্তা মো. আলমগীর জানান, দর্শনা  থেকে ঢাকাগামী উত্তরা পরিবহনের যাত্রীবাহী একটি বাস নসিমনকে ধাক্কা দিয়ে নিয়ন্ত্রণ হারায়। এ সময় বিপরীত দিক থেকে আসা একটি ট্রাকের সাথে বাসের মুখোমুখি সংঘর্ষ হলে এ দুর্ঘটনা ঘটে। এ সময় বাদল বিশ্বাস নামের এক বাসযাত্রী ঘটনাস্থলেই মারা যায়। পরে মাগুরা সদর হাসপাতালে নেয়ার পর মিলি বেগম নামে অপর এক বাসযাত্রী মারা যায়। আহতদের মাগুরা সদর হাসপাতালে ভর্তি করা হয়েছে।  চট্টগ্রাম ব্যুরো জানায়, ঢাকা-চট্টগ্রাম মহাসড়কের মীরসরাই থানা এলাকায় সড়ক দুর্ঘটনায় মো. ইলিয়াস (৪৩) নামে এস আলম পরিবহনের এক বাস চালক নিহত হয়েছে। এ ঘটনায়  বাসের আরো ৪ যাত্রী আহত হয়েছে। আজ সোমবার সকালে এ দুর্ঘটনা ঘটে।  মীরসরাই হাইওয়ে পুলিশের সার্জেন্ট সরওয়ার শীর্ষ নিউজ ডটকমকে জানান, সকাল ৬টার দিকে এস আলম পরিবহনের মার্সিডিস বেঞ্জ মডেলের একটি বিলাসবহুল নৈশ কোচ ঢাকা থেকে চট্টগ্রাম যাওয়ার পথে মীরসরাই থানার বড়তাকিয়া সেনা পুল এলাকায় নিয়ন্ত্রণ হারিয়ে একটি গরুর গাড়িকে ধাক্কা দিয়ে রাস্তার পাশে খাদে পড়ে যায়। এতে কোচের চালক মো. ইলিয়াসসহ আরো ৪/৫ জন যাত্রী আহত হয়। চালক ইলিয়াসকে গুরুতর আহতাবস্থায় চট্টগ্রাম মেডিকেল কলেজ হাসপাতালে নিলে সেখানে তার মৃত্যু হয়। নিহত ইলিয়াস  ফটিকছড়ির বড় ছিলানিয়ার হরিণা দীঘি গ্রামের রুহুল আমিনের ছেলে।  বাগেরহাট প্রতিনিধি জানায়, ফকিরহাটে যাত্রীবাহী বাসের ধাক্কায় আমিনুল ইসলাম সুমন (২১) নামে এক কলেজ ছাত্র নিহত হয়েছে। আজ সোমবার সকালে মংলা-খুলনা সড়কের ফকিরহাট উপজেলার যুগীখালী সেতুর উত্তর পাশে এ দুর্ঘটনা ঘটে। পুলিশ নিহতের লাশ উদ্ধার করেছে এবং বাসটি আটক করেছে।  বাগেরহাট হাইওয়ে পুলিশের উপ-পরিদর্শক (এসআই) দ্বীন মহম্মদ শীর্ষ নিউজ ডটকমকে বলেন, সোমবার সকাল ১১টার দিকে মংলা থেকে খুলনার উদ্দেশে ছেড়ে আসা যাত্রীবাহী বাস (ঢাকা মেট্রো চ-৩৪৩৭) বিপরীত দিক থেকে  সাইকেলে চড়ে আসা কলেজ ছাত্র আমিনুল ইসলাম সুমনকে ধাক্কা দেয়। স্থানীয় লোকজন গুরুতর আহতাবস্থায় সুমনকে উদ্ধার করে হাসপাতালে নেয়ার পথে সে মারা যায়। পুলিশ ঘাতক বাসটি আটক করেছে। আমিনুল ইসলাম সুমন খুলনার আজম খান কমার্স কলেজের (অনার্স) হিসাববিজ্ঞান বিভাগের দ্বিতীয় বর্ষের ছাত্র। সে ফকিরহাট উপজেলার লখপুর ইউনিয়নের খাজুরা গ্রামের শেখ আব্দুল কাদেরের ছেলে।  (শীর্ষ নিউজ ডটকম/প্রতিনিধি/সুম/সস/১৪.৩০ঘ.)